Imtella' Novembru 4, 2021 Matul l-aħħar seklu n-nies fir-Renju Unit twalu medja ta' 10 ċentimetri iktar mill-antenati tagħhom matul is-seklu ta' qabel. Din ix-xejra ta' tul kienet osservata wkoll f'pajjiżi oħra, fosthom il-Korea t'Isfel, b'dan it-tibdil li dejjem ġie assoċjat ma' dieta ta' ikel bnin, li żdied iktar ma l-pajjiżi saru sinjuri. Minbarra li jitwalu iktar, kien osservat ukoll li ż-żgħażagħ f'dawn il-pajjiżi qed jaslu għall-pubertà qabel, minħabba li sinjali mill-ikel jiġu mibgħuta lill-parti tal-moħħ magħrufa bħala 'hypothalamus', li meta jinduna li l-bniedem għandu x'jiekol biżżejjed, jibda jgħaġġel l-iżvilupp. L-istudju, ppubblikat fir-rivista akkademika Nature, issa qed jidentifika proprju liema 'receptor' tal-moħħ huwa responsabbli għal dan il-proċess. Ir-receptor MC3R jidher li huwa l-ħolqa kruċjali bejn l-ikel u l-iżvilupp fiżiku u sesswali tal-bniedem. F'każijiet fejn dan ir-receptor ma jaħdimx sew, it-tfal jibqgħu iqsar mill-medja u jibdew il-pubertà iktar tard. B'iktar riċerka din is-sejba tista' tgħin tfal li jkollhom żvilupp ittardjat, kif ukoll dawk li jiġu dgħajfa minħabba mard kroniku u jkollhom bżonn iżidu l-massa tal-muskoli. Ara wkoll: L-Olandiżi għadhom l-itwal poplu fid-dinja… iżda qed jiqsaru